མཁས་པ་འདི་དག་གི་ཁྲོད་དུ་དེང་རབས་བོད་ཀྱི་རྩོམ་རིག་ཟེར་པ་འདི་ལ་སྤྱི་ཚོགས་རིང་ལུགས་ཀྱི་ཤན་ཞུགས་ཙམ་རེད་ཡོད་སྲིད་ཀྱང་།རྩ་བའི་ཆ་ནས་བོད་རང་གིས་གསར་གཏོད་ཅིག་རེད་ཅེས་སྡོམ་ཚིག་རྒྱག་གིན་ཡོད་པ་རེད།འདི་དག་གི་ནང་ནས་ཉེ་ཆར་འབུམ་རམས་པ་བླ་མ་སྐྱབས་ཀྱི་འབུམ་རམས་པའི་དད་རྩོམ་ནི།སྥྱིའི་ཆ་ནས་ནུབ་ཀྱི་འབུམ་རམས་པའི་ཆེད་རྩོམ་ལྟར་གང་ལྟར་ནས་ཚད་ལྡན་དང་།བོད་མི་ཞིག་གིས་བྲིས་པ་ཡིན་པས་ལེགས་ཤོས་སུ་མཐོང་མོད།ཁོས་ཀྱང་དོན་གྲུབ་རྒྱལ་དང་དེང་རབས་བོད་ཀྱི་རྩོམ་རིག་ཟེར་པ་འདི་ནི།པད་མ་འབུམ་སོགས་ཀྱིས་བཤད་པ་ལྟར།མཐའ་གཅིག་ཏུ་གསར་གཏོད་དང་།ཡང་ན་སྲོལ་རྒྱུན་མ་ཡིན་པར་དོན་གྲུབ་རྒྱལ་སོགས་ཀྱིས་གེ་སར་སྒྲུང་དང་།དམངས་ཁྲོད་རྩོམ་རིག་ལ་བརྟེན་ནས་གསར་དུ་བཟོས་པ་གསུངས་འདུགདཔྱད་པ་འདི་ནི་མཐའ་གཅིག་ཏུ་བདེན་པ་མ་རེད་ཅེས་བཤད་དཀའ་ནའང་།བླ་མ་སྐྱབས་ཀྱིས་ཀྱང་ཞེ་དགུ་དང་།དོན་དགུའི་བར་དུ་བྱུང་ཞིང་།སྲིད་གཞུང་གིས་དཔར་སྐྲུན་བྱས་པའི་དཔེ་དེབ་དེ་དག་དང་།དེའི་ཤན་ཞུགས་དང་།ལྷག་པར་དུ་དོན་གྲུབ་རྒྱལ་སོགས་ཀྱི་མི་ཚེའི་དཔེ་དེབ་དེ་དག་མ་མཐོང་བར་མངོན་ཞིང་།གལ་སྲིད་དེ་དག་མཐོང་ཡོད་ཚེ།དེའི་སྐབས་ཀྱི་ལོ་རྒྱུས།ཆབ་སྲིད།སློབ་གསོ་བཅས་དང་།ལྷག་པར་དཔེ་དེབ་དེ་དག་གིས་དོན་གྲུབ་རྒྱལ་གྱི་རང་མོས་སྙན་ངག་སོགས་ལ་ཤན་ཞུགས་ཡོད་པ་གླེང་རྒྱུ་རེད་བསམ་གྱིན་འདུག།གོང་བཤད་ལྟར།རྩ་བའི་ཆ་ནས་དེང་རབས་བོད་ཀྱི་རྩོམ་རིག་ཟེར་པ་འདི་དང་།དོན་གྲུབ་རྒྱལ།དེང་རབས་བོད་ཀྱི་རང་མོས་སྙན་ངག་རྣམས་ནི།སྲིད་གཞུང་གིས་ཆེད་དུ་སྤེལ་བའི་རིག་གཞུང་ཞིག་གི་བསྐྱེད་འབྲས་དང་།ཁོ་ཚོའི་དོན་གྲུབ་རྒྱལ་ལྟ་བུ་ལ་ང་བརྒྱད་དང་རིག་གསར་སྔོན་གྱི་རྩོམ་རིག་གི་རྨང་གཞི་མེད་པར།གནམ་ལྡིང་གི་རྩོམ་རིག་ཅིག་ཡོང་སྲིད་པ་ཞིག་མ་རེད་བསམ་བཞིན་འདུག།སྤྱིར་བཏང་ཕྱི་རྒྱལ་གྱི་མཁས་པ་འདི་ཚོ་ལ་སྡོམ་ཚིག་དེ་ལྟ་བུ་འཇོག་པར་ཁག་མེད་པར་སྙམ།ཅི་ཡིན་ཞེ་ན།ཁོ་ཚོས་ལོ་རབས་ལྔ་བཅུ་ནས་བཟུང་སྟེ།བརྒྱད་ཅུའི་བར་གྱི་ཀྲུང་གོ་གུང་ཁྲན་ཏང་གིས་པར་སྐྲུན་བྱས་པའི་དཔེ་དེབ་མཐོང་མྱོང་མེད་པ་དང་།ལག་ཏུའང་ཡོང་ཁག་པོ་རེད།དེ་བས་ཁོ་ཚོས་ཞིབ་འཇུག་བྱེད་དུས།རྒྱུ་ཆ་གང་ཡོད་དང་།སྐད་ཆ་འདྲི་ས་ཡོད་པ་དག་ལ་བརྟེན་ནས་ཞིབ་འཇུག་བྱས་པ་ཙམ་ལས་དུས་སྐབས་དེ་རང་ལ་ཉམས་མྱོང་དངོས་སུ་མེད།ཡིནའང་ཁོ་ཚོའི་སྐད་ཆ་ཉན་ས་ནི།རིག་གསར་སྐབས་སུ་སྐྱེས་པ་དང་།དོན་གྲུབ་རྒྱལ་གྱི་སློབ་གྲོགས་དང་།གྲོགས་པོ།ཁྱིམ་མི།ལྷག་པར་དུ་ཁོང་གི་སྐྱོན་གསང་མཁན་དང་།ཡོན་ཏན་ཁོ་ན་སྒྲོག་མཁན་དག་གི་སྐད་ཆ་དང་།ཡིག་ཆ་དེ་དག་ལ་བརྟེན་ནས་བྲིས་པ་ཤ་སྟག་་རེད་འདུག་པས།རྒྱུ་རྐྱེན་དེ་འདྲ་ཞིག་གི་དབང་གིས་ཁོ་ཚོས་ཀྱང་སྡོམ་ཚིག་དེ་འདྲ་ཞིག་འཇོག་དགོས་པ་བྱུང་བ་རེད།